Man en vrou in huis vermoor(Argieffoto: SA Polisie) ŉ Man en vrou is Maandagoggend dood in ‘n huis in Hogsback in die Oos-Kaap gevind. Die polisie is omstreeks 9:40 na die huis in die hoofstraat van die mistieke dorp ontbied waar daar op die man en vrou se liggame in ŉ kamer afgekom is. Hul hande en voete was vasgebind. Volgens kapt. Siphokazi Mawisa, polisiewoordvoerder, is die kombuisdeur oopgedwing. ŉ Lykskouing sal gedoen word om die oorsaak van hul dood te bepaal. Die oorledenes het glo geen sigbare beserings gehad nie. Die oorledenes was ŉ 50-jarige man en 66-jarige vrou, het Mawisa gesê. Die polisie ondersoek sake van moord en huisroof. Dit is in dié stadium nog nie duidelik hoeveel verdagtes betrokke was nie.